Komisjoni määrus (EMÜ) nr 1662/93,

29. juuni 1993,

milles sätestatakse nõukogu määruse (EMÜ) nr 404/93 üksikasjalikud rakenduseeskirjad seoses banaanisektori kaitsemeetmete kohaldamise tingimustega

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 13. veebruari 1993. aasta määrust (EMÜ) nr 404/93 banaanituru ühise korralduse kohta, [1] eriti selle artiklit 23,

ning arvestades, et:

määruse (EMÜ) nr 404/93 artikli 23 lõikega 1 nähakse ette võimalus võtta asjakohaseid meetmeid, kui import või eksport põhjustab või võib põhjustada ühe või mitme kõnealuse määruse artiklis 1 nimetatud toote turul ühenduses tõsiseid häireid, mis võivad ohustada asutamislepingu artiklis 39 sätestatud eesmärke; kõnealused meetmed käsitlevad kauplemist kolmandate riikidega ja nende kohaldamine lõpeb, kui häired või häirete oht on möödunud;

tuleks määrata põhilised kriteeriumid, mille põhjal on võimalik hinnata, kas ühenduse turul on tõsiseid häireid või kas on olemas selline oht;

ühenduse turuolukord vajab hindamist, võttes arvesse mitte üksnes turule omaseid tegureid, vaid ka kõiki kaubavahetuse suundumustega seotud tegureid;

tuleks määratleda, mis liiki meetmeid võib määruse (EMÜ) nr 404/93 artikli 23 kohaselt võtta; kõnealuste meetmete abil peab olema võimalik kõrvaldada häired, mis tulenevad kauplemisest kolmandate riikidega, või häirete oht; võetavad meetmed peavad vastama asjaoludele, et vältida nende puhul muud kui kavandatud toimet; seepärast ei tohi kavandatavad meetmed olla kitsendavad; tuleks jätta võimalus kehtestada muid võrreldava või isegi vähem kitsendava toimega meetmeid, et neid oleks võimalik kohandada vastavalt häire või sellise ohu laadile ja tõsidusele ühenduse turul;

banaanituru korralduskomitee ei ole eesistuja poolt ettenähtud ajavahemiku jooksul oma arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

Hinnates, kas import või eksport põhjustab või võib põhjustada ühe või mitme määruse (EMÜ) nr 404/93 artiklis 1 nimetatud toote turul ühenduses tõsiseid häireid eespool nimetatud määruse artiklis 23 määratletud tähenduses, võetakse eelkõige arvesse:

a) tegeliku või prognoositava impordi või ekspordi mahtu;

b) ühenduse toodangu ja ühenduse banaanide turustamise mahtu;

c) toote kättesaadavust ühenduse turul;

d) kodumaiste toodete ühenduse turul registreeritud hindu või selliste hindade prognoositavat suundumust ning eriti kõiki ülemääraseid tõuse ja langusi võrreldes eelmiste aastate hindadega;

e) kolmandatest riikidest pärit toodete ühenduse turul registreeritud hindu ning eriti kõiki ülemääraseid langusi.

Artikkel 2

1. Meetmed, mida võidakse võtta määruse (EMÜ) nr 404/93 artikli 23 lõigete 2 ja 3 kohaselt, on:

- impordi või ekspordi peatamine,

- impordi- või ekspordilitsentside väljaandmise täielik või osaline peatamine,

- impordi- või ekspordilitsentside kasutuselevõtmine,

- minimaalse impordihinna kehtestamine toodetele, mille suhtes ei kohaldata impordi tariifikvooti,

- ekspordimaksu kehtestamine.

2. Määruse (EMÜ) nr 404/93 artikli 23 kohaselt võetud meetmeid võib piirata teatavate toodetega.

Muid lõikes 1 loetletud meetmetega võrreldava või vähem kitsendava toimega meetmeid võib võtta juhul, kui see on ühenduse turu puhul õigustatud.

Vastuvõetud meetmeid kohaldatakse üksnes nii kaua, kui nad on vältimatud.

3. Meetmete võtmisel arvestatakse juba ühendusse lähetatud kauba eriolukorda.

Artikkel 3

Kaitsemeetmete kohaldamisel järgitakse kõiki ühendusele rahvusvahelistest lepingutest tulenevaid kohustusi.

Artikkel 4

Käesolev määrus jõustub 1. juulil 1993.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 29. juuni 1993

Komisjoni nimel

komisjoni liige

René Steichen

[1] EÜT L 47, 25.2.1993, lk 1.

--------------------------------------------------